Չինաստանի ազգային բանկ

Չինաստանի ազգային բանկ (չինարեն ավանդ. 中國人民銀行, հեշտ. 中国人民银行 , պինին: Zhōngguó Rénmín Yínháng), Չինաստանի կենտրոնական բանկը, որն իր գործառույթներն իրականացնում է երկրի կառավարության ենթակայության ներքո։ Պատմություն Բանկը հիմնադրվել է 1948 թվականի դեկտեմբերի 1-ին 3 բանկի՝ Հուաբեյ բանկի, Բեյհայ բանկի և Սիբեյ գյուղատնտեսական բանկի միաձուլման արդյունքում։ Բանկի գլխավոր գրասենյակը սկզբում գտնվում էր Շիցզյաժուան քաղաքում, իսկ 1949 թվականին տեղափոխվել է Պեկին։ 1949-1978 թվականներին բանկն իրականացրել է ինչպես Կենտրոնական, այնպես էլ առևտրային բանկի գործառույթներ։ 1980 թվականին իրականացված տնտեսական բարեփոխումների արդյունքում բանկի կոմերցիոն գործառույթները բաշխվել են 4 անկախ, բայց պետական բանկերի միջև, և 1983 թվականին Պետական խորհուրդը որոշել է, որ Չինաստանի ազգային բանկը կգործի միայն որպես Կենտրոնական բանկ։ 1995 թվականի մարտի 18-ին իրավական կարգավիճակը վերջնականապես հաստատվել է։ 1988 թվականին՝ կառուցվածքային բարեփոխման արդյունքում, բոլոր տեղական և մարզային մասնաճյուղերը փակվել են, և Չինաստանի ազգային բանկը բացել է 9 տարածքային մասնաճյուղ, որոնց լիազորությունները չեն համապատասխանում տեղական վարչական բաժանմանը։ 2003 թվականին Ժողովրդական ներկայացուցիչների համաչինական ժողովի մշտական կոմիտեի կողմից ընդունվել են օրենքի լրացումներ, որոնցով բանկը ստացել է մի շարք լրացուցիչ լիազորություններ՝ ընդհանուր ֆինանսական կայունության ապահովման և երկրի դրամավարկային քաղաքականության իրականացման համար։ Չինաստանի ազգային բանկը աշխարհում ամենախոշոր ֆինանսական ինստիտուտն է իր ունեցած պահուստների ծավալով՝ 3,201 տրիլիոն դոլար։ 2019 թվականի օգոստոսին Չինաստանի կենտրոնական բանկը հայտարարել է ազգային թվային արժույթի մոտալուտ գործարկման մասին՝ հինգ տարվա մշակումից հետո։ Գործառույթներ «Չինաստանի ազգային բանկի մասին» ՉԺՀ օրենքի համաձայն՝ բանկի վրա դրված են դրամշրջանառության և վարկի կարգավորման գործառույթներ։ Ազգային ժողովրդական կոնգրեսի մշտական հանձնաժողովի կողմից 2003 թվականին ընդունված «Չինաստանի ազգային բանկի փոխարեն Չինաստանի բանկային գործունեության կարգավորման և վերահսկողության իրականացման մասին» որոշման համաձայն՝ ստեղծվել է Չինաստանի բանկային գործունեության կարգավորման հանձնաժողով (ՉԲԳԿՀ)։ 2003 թվականի դեկտեմբերին ընդունված ՉԺՀ «Բանկային կարգավորման և վերահսկողության մասին» օրենքի համաձայն՝ ՉԲԳԿՀ-ն պատասխանատու է ֆինանսական հաստատությունների կարգավորման և վերահսկման համար, որոնք համաձայն ՉԺՀ «Առևտրային բանկային գործունեության մասին» և «Ընկերությունների մասին» օրենքի՝ ընդունում են ավանդներ, տրամադրում վարկեր, տալիս են հաշիվներ և իրականացնում այլ գործունեություն։ Կառուցվածք Չինաստանի ազգային բանկը 9 տեղական մասնաճյուղ է բացել Տյանցզին, Շենյան, Նանկին, Ցզինան, Ուհան, Գուանչժոու, Չենդու, Շանհայ և Սիան քաղաքներում։ Բանկն ունի նաև 6 արտասահմանյան ներկայացուցչական գրասենյակ և ներառում է 18 վարչություն։ Վարկավորման քվոտա 2010 թվականի վարկավորման քվոտան կազմել է 7,5 տրիլիոն յուան։ Բանկի տնօրեններ Ցանկը՝ ըստ բանկի պաշտոնական կայքի. Նան Խանչեն (南汉宸)՝ 1949 հոկտեմբեր - 1954 հոկտեմբեր Ցաո Ցզյույժու (曹菊如)՝ 1954 հոկտեմբեր - 1964 հոկտեմբեր Խու Լիցզյաո (胡立教)՝ 1964 հոկտեմբեր - 1966 Չեն Սիյույ (陈希愈)՝ 1973 մայիս - 1978 հունվար Լի Բաոխուա (李葆华)՝ 1978 հունվար - 1982 ապրիլ Լյույ Պեյցզյան (吕培俭)՝ 1982 ապրիլ - 1985 մարտ Չեն Մուխուա (陈慕华)՝ 1985 մարտ - 1988 ապրիլ Լի Գույսյան (李贵鲜)՝ 1988 ապրիլ - 1993 հուլիս Չժու Ժունցզի (朱镕基)՝ 1993 հուլիս - 1995 հունիս Դայ Սյանլուն (戴相龙)՝ 1995 հունիս - 2002 դեկտեմբեր Չժոու Սյաոչուան (周小川)՝ 2002 դեկտեմբեր - 2018 մարտ Ի Գան (易纲)՝ 2018 մարտ - առ այսօր Տոկոսադրույքներ Բանկի կողմից սահմանվող տոկոսադրույքները միշտ 9-ի բազմապատիկ են։ Մնացած վայրերում տոկոսադրույքները 25-ի բազմապատիկ են։ Տես նաև Չինական յուան Ծանոթագրություններ Արտաքին հղումներ Չինաստանի ազգային բանկի պաշտոնական էջը Հոդված Banki.ru կայքում Չինաստանի ազգային բանկի կառուցվածքը